Papersnake/gushiwen huggingface dataset:
徐子将适湖湘余实恋恋难别走笔长句述一代人文之盛兼寓祝望焉耳
李梦阳（明代）

峥嵘百年会，浩荡观人文。建安与黄初，叱咤皆风云。

大历熙宁与有人，戛金敲玉何缤纷。高皇挥戈造日月，草昧之际崇儒绅。

英雄杖策集军门，金华数子真绝伦。宣德文体多浑沦，伟哉东里廊庙珍。

我师崛起杨与李，力挽一发回千钧。天球银瓮世希绝，鳌掣鲸翻难具陈。

洪川无梁不可越，日暮怅望劳余神。徐郎生长苏台阴，二十作贼雄海滨。

朅来抱玉叩阊阖，长安绣陌行麒麟。是时少年谁最文，太常边丞何舍人。

舍人飘飖使南极，直穷金马探泸津。尔虽不即见颜色，梦中彷佛形貌真。

余也潦倒簿书客，诸公磊落清妙身。大贤衣钵岂虚掷，应须尔辈杨其尘。

休令黼黻怨岑寂，要与琬琰增嶙峋。海陵先生雅爱士，晚得徐郎道气伸。

乔王款接虽不数，迩闻亦欲来卜邻。骅骝造父两相值，一瞬万里谁能驯。

都门二月芳草发，御沟杨柳垂条新。徐郎绾牒将远适，使我旦夕生悲辛。

为君沽酒上高楼，月前醉舞梨花春。天明挂帆向何处，鸿雁哀鸣求故群。

南登会稽探禹穴，西浮湘水吊灵均。洞庭波寒木叶下，峡口风急猿啸闻。

司马太史有遗躅，归来著书追获麟。
上南都权府提刑孙大监二首 其二
华镇（宋代）

抠衣平昔登门下，曾许横经近绛纱。江上一言冰玉远，天涯长叹水云赊。

不才漫忝朱为绂，承学终惭发已华。今日姓名犹见齿，尚因提奖得灵槎。
菩萨蛮
吴泳（宋代）

莺花旧恨凭谁雪。也须管句灯时节。黄已上眉峰。小槽初滴红。

时天佳月夕。结珮飞霞客。醒恐不如酲。何妨独屡更。
偈颂一一二首 其二
释清远（宋代）

两岸芦花一叶舟，凉风深夜月如钩。丝纶千尺慵抛放，归到家山即便休。
宫中行乐词其三
李白（唐代）

卢橘为秦树。
蒲萄出汉宫。
烟花宜落日。
丝管醉春风。
笛奏龙吟水。
萧鸣凤下空。
君王多乐事。
还与万方同。
送舍弟之山南
李洞（唐代）

南山入谷游，去彻山南州。下马云未尽，听猿星正稠。

印茶泉绕石，封国角吹楼。远宦有何兴，贫兄无计留。
挽董澜溪二首
王珪（宋代）

六馆知名久，双溪避地来。
交新如旧识，世短惜长才。
怅望中年别，飞腾暮景催。
蟆陵他日泪，不独故人哀。
与荐福
张孝祥（宋代）

湖上童童百亩阴，丹楼碧阁照清深。不嫌歌板相喧聒，要见桃花印此心。
车遥遥二首 其一
胡奎（元代）

鸦啼金井东方白，起送关山远行客。前车轧轧后车催，莫问东行与南北。

天上日月无停轮，有泪不洒车中尘。黄尘如海车如水，出门遥遥千万里。

相思日夜听车声，归时还待鸦啼起。
点绛唇
贺铸（宋代）

一幅霜绡，麝煤熏腻纹丝缕。掩妆无语。的是销凝处。

薄暮兰桡，妆下苹花渚。风留住。绿杨归路。燕子西飞去。
雪中呈刘子冲
华岳（宋代）

朔风卷水入天渠，剪作飞花散六虚。
竹本无声缘叶密，梅因有影怕花疏。
路从玉鉴上头过，家在冰壶裹面居。
欲作一诗撩谢女，不知为况近何如。
怀怡云平老三首
刘应时（宋代）

江湖梦断十年余，尚记寒窗诵子虚。
回首扶春堂下路，别来风月果何如。
种梅
李龙高（宋代）

别岭移根置小园，半锄明月半锄云。
世间下是无花卉，若个清高得似君。
峨眉亭
沈括（宋代）

双峰秀出两眉弯，翠黛依然监影间。终日含颦缘底事，祗应长对望夫山。
次韵子瞻南溪避世堂
苏辙（宋代）

柱杖行穷径，围堂尚有林。
飞禽不惊处，万竹正当心。
虎啸风吹籁，霜多蝉病喑。
兽骄従不避，人到记由今。
未暇终身住，聊为半日吟。
青松可绝食，黄叶不须衾。
偶到初迷路，将还始觉深。
堂中有幽士，插髻尚余簪。
予至西充三岁矣初见大雪喜为长歌
常纪（清代）

蜀地气暖无寒冰，连山积雪更未曾。每忆吾乡三冬节，峰岚满眼玉崚嶒。

一官到此已三载，草木青青寒不改。纵然微雪亦旋消，那见花飞六出彩。

今年栗烈北风吼，夜雨潇潇檐溜走。梦回乍疑纸窗明，开门雪片大如手。

无乃天公戏，知是玉龙斗。柳絮拟最工，撒盐句真陋。

琼贝积已多，琅玕压欲仆。访戴愧无船，起袁惭未候。

东岭西岭青松失，千峰万峰玉笋出。三白腊前兆丰年，拍手农人笑语溢。

我亦对之喜洋洋，连云宿麦拟仓箱。时和岁稔讼自息，庭前草长罗可张。

地炉榾柮火通红，酒酣耳热气更雄。安得快马高缠鬃，手挽六石霹雳弓。

杀伐狐兔无留踪，归来满马誇吾翁。嗟予家世本辽东，对此茫茫意何穷。
游铁岸
钱昆（宋代）

晴红烟绿衬虚亭，公退因来得野情。
落日东风懒归去，擬将薄禄换溪声。
韦贤子元成
徐钧（宋代）

遗金何得似传经，爵让难兄风感深。
卒使淮阳谋遂寝，潛消一点废储心。
米元章有帖云老弟山林集多于眉阳集然不袭古
刘克庄（宋代）

大令云亡笔不传，世无行草已千年。
偶然遗下鹅群帖，生出杨风与米颠。
送善中师归四明
林逋（宋代）

四明山水别多时，老病心閒事事违。
梦想西湖古兰若，又和秋色送僧归。
陆君采都目入闽
戴表元（宋代）

趋闽渐近解闽吟，公子来时夏欲深。
卷地翠栅榕树驿，漫天红锦荔枝林。
官庖隽永多珍脍，野语啁嘲有怪禽。
风物自佳难逗遛，浙江归棹待相寻。
沙市 其三
喻文鏊（清代）

风俗由来靡，琵琶饭甑攒。几人骄叱拨，有客倚阑干。

下碇投津吏，分符领橘官。竹枝声唱遍，遥遏峡云寒。
题天封寺
释慧明（宋代）

华顶当空出，云霞宿殿庭。
八荒同纳纳，一气转冥冥。
日驭经檐过，天河俯槛听。
长年苔径合，无客到岩扃。
林下映月诗
刘孝绰（南北朝）

明明三五月，垂影当高树。攒柯半玉蟾，裛叶彰金兔。

兹林有夜坐，啸歌无与晤。侧光聊可书，含毫且成赋。
兰阳杂咏八首
董正官（清代）

凤竹原无雉堞名，藩篱捍蔽俨维城。复于隍卜苍筤老，瞻彼淇疑版筑成。

翠幕一围资固圉，绿沉千个抵排兵。萧疏莫恃春云补，未雨修宜众手擎。
夜偕东野月峰集澄霞别墅打鱼
李蘅（清代）

水光人影隔模糊，举网惊看月走珠。几辈幽怀狎鸥鸟，一年秋走在菰蒲。

谁曾湖海寻豪士，从此烟波号钓徒。最好忘机相对处，临渊不羡得鱼无。
别杨尊
章粲（宋代）

远游同是客，执别两情牵。
天地愁眉破，山林归梦圆。
西行迷蜀道，北望黯淮边。
马上封侯事，相期在少年。
广福禅寺
郭祥正（宋代）

寺与人寰隔，西轩更远瞻。云烟生卷箔，星斗半垂檐。

山对眉双碧，江空镜一奁。旅魂招不尽，愁向酒中添。
寒夜不寐有感而作
言忠贞（清代）

帘外宵深露渐凝，手挥老泪欲成冰。五更寒逼三椽屋，四面风欺一点镫。

梦后徒生寻梦想，人间久住恐人憎。凭栏细数从前事，落月疏钟感不胜。
闲居杂兴十首
薛嵎（宋代）

闭户谢流俗，青山独自看。
淡交从古少，冷面对人难。
农圃元非学，神仙不在丹。
孤怀无别想，回向此心观。
奉诏赋剑州途中鸷兽
王仁裕（唐代）

剑牙钉舌血毛腥，窥算劳心岂暂停。不与大朝除患难，

惟馀当路食生灵。从将户口资嚵口，未委三丁税几丁。

今日帝王亲出狩，白云岩下好藏形。
遗兴
曾丰（宋代）

开窗揽镜岸乌纱，岁月峥嵘任物华。
触事辄灰心里火，看书徒盎眼中花。
次程师孟正议题神照大师养志堂
赵抃（宋代）

报恩堂庑缮完新，养志熙熙镇似春。佛子事馀为孝子，黄金园有白头亲。
读史三绝
洪咨夔（宋代）

黄门常侍祷明堂，窦武陈蕃横被殃。
料得天公方睡着，不应受嘱变官方。
次吕季克东堂九咏 其九 橘堤
朱熹（宋代）

君家池上几时栽，千树玲珑亦富哉。荷尽菊残秋欲老，一年佳处眼中来。
偶成
范纯仁（宋代）

横笛佳人用意深，数声高起潩湖阴。梅花落尽还堪惜，留取残英伴醉吟。
西江月 老夫既戒酒不饮，遇宴集，独醒其旁。坐客欲得小词，援笔为赋。
黄庭坚（宋代）

断送一生惟有，破除万事无过。远山横黛蘸秋波。

不饮旁人笑我。

花病等闲瘦弱，春愁没处遮拦。杯行到手莫留残。

不道月斜人散。
寄许主客
梅尧臣（宋代）

昨日山光寺前雨，今朝邵伯堰头风。
野云不散低侵水，鱼艇无依尚盖蓬。
藉味初能消酒渴，蓼花犹爱照波红。
杨州有使急回去，敢此寄声非塞鸿。
晚坐卧庐复与庐陵同用前韵
陈文蔚（宋代）

待得巡檐有月行，梅仙无惜为琴横。频招野客耽诗兴，祇恐东琴费曲生。

拄笏静看山拥翠，凭栏閒听水流声。人生聚散无劳较，万里青天白鸟鸣。
春莫梦访冲默道人山房三首 其二
王天性（明代）

湖山多胜概，南岩云气深。我友此岩居，栽松已成阴。

俯濯岩下流，仰奏岩中琴。焚香阅真诰，击节和鸣禽。

悬知神虑淡，岂受名迹侵。余生未闻道，岁晚遇知音。

欲叩达生旨，豁此烦促襟。春江浩难渡，空尔梦中寻。
奉谢司封使君晏公临顾园居 其一
朱长文（宋代）

闲卧林泉与世疏，使君三度枉旌旟。未陪徐孺升宾榻，敢屈文旌式敝闾。

暂掷鱼竿丝半卷，旋开松径草新锄。愧无美酒拈巾漉，难得金波款绪馀。
追挽树参兄
曹廷梓（清代）

君子同祖兄，幼小未相识。大父即世时，相见客堂侧。

君年十四五，来此共晨夕。惟予及佑之，与君最莫逆。

转眼各分飞，君颇不自惜。数年事樗蒲，衣履拚一掷。

数年歌饭牛，身执奴隶役。骏马堕深堑，跃起势腾踯。

奋足向康衢，回首万钧力。折节肃至忠，见赏高季迪。

香山白先生，雅意勤指拭。濯淖污泥中，还为光明璧。

存心既愈坚，饥寒亦愈迫。枵腹谈诗书，谋道且谋食。

文坛既拔帜，家乃徒四壁。浪迹游兰陵，交游尽硕德。

笔耕既逢年，家储有担石。心惊我后人，举案恒戚戚。

倾囊购侍姬，再索而再得。得子囊复空，杏林谈命脉。

青箱易砚田，未免为人惑。救贫更益贫，贫病转相逼。

握手半月馀，悲哉已易箦。屈指数十年，回首空今昔。
欲渡长芦与琛上人渔家词
释正觉（宋代）

一苇江头老白眉，而今问讯慰相思。
风静夜，月明时，满眼寒光下钓丝。
红娘子·袖薄吹香过
朱彝尊（清代）

袖薄吹香过，发重萦鬟亸。
压众风流，倾城色笑，趁时梳裹。
惯新风咏罢少人知，一篇篇教和。
别泪看频堕，密约何曾果。
七夕星河，中秋院落，上元灯火。
悔当时花月可怜宵，镇相逢闲坐。
生查子
程垓（宋代）

溪光曲曲村，花影重重树。风物小桃源，春事还如许。

情知送客来，又作寻芳去。可惜一春诗，总为闲愁赋。
送常老住疏山
谢逸（宋代）

师住疏山祇树园，卧观云气起江村。百年鼎鼎春风转，一钵垂垂老眼昏。

古殿横空森铁凤，夜潭翻浪落金盆。何时系缆西峰下，松柏阴中独叩门。
智伯头饮器歌
唐肃（宋代）

饮伯头，些伯鬼，伯死宁知头作器。
玉盘酒滴猩猩红，血波倒浸泥丸宫。
雷吼无声电睛坠，伏犀骨断漆花腻。
老龙一吸银海涩，饮阑掷杯怒发立，英魂夜半不敢泣。
君不见君漆头，臣漆身，恨君蓝台争谏臣。
寄万德躬故居
戴叔伦（唐代）

日暮山风吹女萝，故人舟楫定如何。吕仙祠下寒砧急，

帝子阁前秋水多。闽海风尘鸣戍鼓，江湖烟雨暗渔蓑。

何时醉把黄花酒，听尔南征长短歌。
沁园春 其六 示诸儿
陈著（宋代）

信书成痴，挨到如今，无生可谋。奈浑家梦饭，谷难虚贷，长年断肉，菜亦悭搜。

风雨潇潇，江山落落，死又还生春复秋。八十岁，是这般多活，堪吊堪羞。

休休。盍自回头。要铁汉须从穷处求。那袁安闭户，恬然僵卧，少陵任妇，长是贫愁。

一等清风，千年佳话，蚁蚋看他金谷楼。是是是，笑出门天阔，一片云浮。
枣
史尧弼（宋代）

后皇有嘉树，剡棘森自防。
安得上摘实，贡之白玉堂。
英州道中寄大兄 其二
王世琛（清代）

十年惭负土，万里客炎荒。洒竹无枯泪，听猿有寸肠。

故乡秋水阔，归路岭云黄。何处牛眠好，愁心日又长。
李明府以覃恩进秩有赠
张元凯（明代）

山林赤芾自辉煌，五马纷纭贺草堂。此贵不曾由赵孟，一身终许傲羲皇。

清时雨露偏丘壑，白首莺花隔庙廊。为语昔游琴酒伴，大夫元是旧行藏。
汝华岩
李廌（宋代）

道人居此岩，诵经岁云久。
鬼神夜护持，空岩击刁斗。
吁嗟已成尘，藤萝穿石牖。
与成太博九同年会饮成四韵
刘攽（宋代）

江海分龙不计年，异方倾盖意欢然。壮夫白首惊相问，浊水清尘默自怜。

万事过前都是梦，一杯相属独非天。得朋正复同心士，赋咏能忘垂陇篇。
观画
晁公溯（宋代）

菰蒲欹倒洲渚生，江流茫茫亦清平。
小舟击汰如有声，入眼初觉非丹青。
便欲从之载酒行，忽怪四壁风涛惊。
次韵六和塔秀江亭璧閒留题
楼钥（宋代）

江外参差列万山，我家深在万山间。
好山正不用钱买，但要未老身先闲。
长江比愁终似少，江水能回愁不了。
扁舟何日过西陵，鄮山佳处吾归老。
代赵倅燕广德守钱郎中致语口号
史浩（宋代）

清朝登用是儒宗，尤喜桐川协气浓。画戟林中今长贰，红莲幕气昔游从。

云飞共庆情方洽，鲸饮何妨量有容。且向山城足欢谑，他年接武亚夔龙。
和王安抚六言十首 其二
项安世（宋代）

西牧村风流老，翰林里供奉人。去之虽五百载，斩新料敌堪亲。
荆南行馆夜坐
陈洪谟（明代）

荆南名郡古称雄，经纬功存禹贡中。千里帆樯吴蜀会，万家楼阁水云通。

兵筹未试时方靖，米价初平岁亦丰。独坐行台清不寐，雁声拖雨掠层空。
钱塘东望
李圣就（清代）

独立长天霁景开，登临遥傍越王台。三秋夜月鲸鲵气，万里西风鸿雁哀。

隔岸帆樯连树没，满江镫火送潮来。苍茫更起乘桴志，搔首天东日几回。
句
罗颖（唐代）

嫚侮群豪誇大度，可怜容得辟阳侯。
次韵慈奥寂照院僧石岩花
史浩（宋代）

谿山朔雪销篱落，始闻花信惊梅萼。
韶华一瞬掉头去，满眼园林成翠幄。
谁知幽谷犹藏春，万蔕千跗意态新。
霞光分彩气欲热，露浥燕脂色未匀。
墨工绘句谩称好，不见此花空到老。
子美羞看黄四蹊，退之不数红云岛。
天下健步吾能用，拟擘云头骑彩凤。
叫阍乞与生香归，只许牡丹名并飞。
清平乐
毛滂（宋代）

瀛洲春酒。满酌公眉寿。日照沙堤春傍柳。恩暖朝天衮绣。

东君著意丁宁。芳酸先许梅英。要就升平滋味，待公来进君羹。
晓过罗江县
程公许（宋代）

霁云破晓涌金盘，夙驾驰驱万古安。
云盖展开山色润，罗纹蹙动水光寒。
周遭曲港柳彫碧，点缀遥林枫渥彤。
游子莫夸工觉句，竟输老衲一蒲团。
和宗秀才惠诗七首
廖行之（宋代）

五世儒冠愧甲门，池浪何意濯尘缨。
不嫌山鬼揶揄笑，宁得齐儿舒缓名。
再叠前韵和青皋并呈兰甫丈
沈世良（清代）

秘册传钞到上清，下帘萧散爱君平。松阴格破苔低补，井槛泥洼菌寄生。

香界谈经山芋火，雨镫摇梦水荭声。壮年一样供虚掷，却羡摊书万里行。
昼步江村
姚勉（宋代）

碧空一片水云飞，竹里人家午唱鸡。
江路雨晴芳草润，杖藜行遍水东西。
书苏桐柏乞食卷
韩日缵（明代）

有客扣我门，持钵意真率。云乞伊蒲馔，一餐顾已□。

乞食缘苦饥，不饥何所乞。客来前致词，中□□非一。

贫居安下里，少小好篇帙。拟劘贾董垒，欲盟曹刘室。

道远莫能致，羊肠太诘屈。虎豹嗥我前，穷途逼忧慄。

回心转妙轮，礼忏西方佛。六度启迷津，八解辞世桎。

彼昏徒营营，何异蚌与鹬。口腹资众施，冥心从放逸。

嗟来何足吝，陶公良我匹。野情天机惬，山心人械失。

狎鸥已不猜，逢人或被叱。临渊摘溪毛，披林求木实。

悠然自怡悦，一日当两日。荣怙不必论，伊余已齐物。
次临封八景韵 其八 猿岭飞泉
蒙尧佐（明代）

峻岭迢递势倚天，山猿穴处泻飞泉。倾来银汉千溪润，散作琼飞满地圆。

孙楚怡情食入耳，伯淳垂老乐前川。临流漫说尘缘净，清濯缨丝自豁然。
上元寄向令丰之
胡寅（宋代）

雪罢梅残烟柳浮，上元灯火春风柔。
红莲万枝开岳县，比似河阳花定羞。
官松有明不敢斫，乌桕作烛供清愁。
君能分光到蜗舍，为遣华星三百毬。
送王侍御赴夏口座主幕
杜牧（唐代）

君为珠履三千客，我是青衿七十徒。礼数全优知隗始，

讨论常见念回愚。黄鹤楼前春水阔，一杯还忆故人无。
次韵答宗涤楼稷辰赠行二首 其二
林则徐（清代）

昨枉琼瑶杂，驰情到雪山。投荒非我独，寻梦为君还。

但祝中原靖，奚辞绝塞艰。只身万里外，休戚总相关。
玉楼春
柳永（宋代）

星闱上笏金章贵，
重委外台疏近侍。
百常天阁旧通班，
九岁国近新上计。
太仓日富中邦最，
宣室夜思前席对。
归心怡悦酒肠宽，
不泛千锺应不醉。
常觉
释师范（宋代）

暂时不在还同死，彻底惺惺亦自瞒。
长爱东村老婆子，逢僧也解道和南。
春雨绝句
陆游（宋代）

天公似欲败蚕麰，雨冒南山暮不收。
騃女痴儿那念此，贪看科斗满清沟。
贺人生子
王大烈（宋代）

蚌胎未老出明珠，或表高门庆有余。
我病阻为汤饼客，人言的是凤凰雏。
硗硗头角奇男子，衮衮公侯大丈夫。
寄语王浑防跨灶，阿戎清赏只须臾。
【越调】凭阑人_暮春即事二
张可久（元代）

暮春即事二首
万朵青山生暮云，数点红香留晚春。凭阑愁玉人，对花宽翠裙。
小玉阑干月半掐，嫩绿池塘春几家。鸟啼芳树丫，燕衔黄柳花。
江楼即事
一曲琵琶江上舟，十二阑干天外楼。粉香蝶也愁，玉容花见羞。
八咏楼上酬正则李侯
烂醉东君三月时，细和休文八韵诗。舞裙催《柘枝》，曲阑摇柳丝。
秋思和吴克斋
一寸冰蟾明翠廊，万里青天书雁行。碧梧敲晚凉，玉人烧夜香。
和白玉真人
宝剑英雄血已干，玉府神仙心自闲。炼霞成大丹，袖云归故山。
玉手携香罗帕干，粉面粘花妆镜寒。对楼千万山，倚云十二鬟。
湖上醉余二首
明月中流歌扣舷，柔雪双娃同采莲。小词玉翼蝉，醉书金粉笺。
屏外氤氲兰麝飘，帘底星松鹦鹉娇。暖香绣玉腰，小花金步摇。
席上分题
妆淡亭亭堆髻螺，歌缓盈盈停眼波。念奴留意多，使君如醉何？
晚晴小景
金羽翩翩柳外莺，玉手纤纤膝上筝。晚风花雨晴，小楼山月明。
相和歌辞。乌夜啼
杨巨源（唐代）

可怜杨叶复杨花，雪净烟深碧玉家。乌栖不定枝条弱，

城头夜半声哑哑。浮萍摇荡门前水，任罥芙蓉莫堕沙。
秋雨
苏舜钦（宋代）

阴风搅林壑，骤雨到江湖。白日不觉没，繁云何处无。

楼吟凉笔砚，溪梦乱菰蒲。闻说京华盛，污泥入敝庐。
金刚随机无尽颂 其五 如法受持分第十三
释印肃（宋代）

既剖尘中卷，三千及大千。□□□□□，鼓众看喧天。
题长安薛员外水阁
姚合（唐代）

亭亭新阁成，风景益鲜明。石尽太湖色，水多湘渚声。

翠筠和粉长，零露逐荷倾。时倚高窗望，幽寻小径行。

林疏看鸟语，池近识鱼情。政暇招闲客，唯将酒送迎。
洞霄宫 其三
钱景谌（宋代）

洞天三十六，大涤上清房。物外云烟古，仙家日月长。

溪消分玉酝，岩穴产灵香。须信风尘表，栖真自有方。
薄幸·青楼春晚
吕渭老（宋代）

青楼春晚。昼寂寂、梳匀又懒。乍听得、鸦啼莺弄，惹起新愁无限。听年时、偷掷春心，花间隔雾遥相见。便角枕题诗，宝钗贳酒，共醉青苔深院。
怎忘得、回廊下，携手处、花明月满。如今但暮雨，蜂愁蝶恨，小窗闲对芭蕉展。却谁拘管。尽无言、闲品秦筝，泪满参差雁。腰支渐小，心与杨花共远。
小孤山
董嗣杲（宋代）

小孤隶舒州，谁将峭崖削。
一尖漾浩渺，藤萝缀璎珞。
绿篠裹山漾，白浪沸山脚。
向背千万态，浑不假镌凿。
危亭嵌空搆，四绝屯烟幕。
几点沤浮现，灭没鸥自若。
庙额锡惠济，轩窗辉丹雘。
夫人象服严，香灯闲疏箔。
风露展幽扃，震撼陵虚阁。
朱方金焦奇，莫敌此开拓。
来时棹扁舟，两岸成巨壑。
所历焉能穷，怀抱徒尔恶。
未临不测渊，胸次先陨获。
西偏磨崖上，吟句大手作。
一来一归兴，其尚由来各。
志旷谁推许，恐贻世所薄。
穷冬水正缩，期傍洲沙泊。
岂料风更横，飞帆随岸掠。
遂令搜吟怀，汲井苦无索。
影浪讹彭郎，祠南颜有怍。
相对隔津远，知拥何封爵。
颠船泛涛巅，何异跧屈蠖。
埋篷且斟觚，失喜免酬酢。
明月水禽飞，不奈栖鹘搏。
题飞云阁
刘翰（宋代）

一笑归来春尚寒，小梅飘尽雪初残。
迟迟更待梨花月，醉倚飞云十二栏。
游白云诸山三首 其三
吕诚（元代）

瑶草春深白鹿眠，丹霞楼阁翠生烟。偶来石上寻棋局，犹恐归时不记年。
八间书案假寐戏作
汪莘（宋代）

四海春风曲肱裹，出入鼻端云一缕。
不知案上清露珠，漏泄傅岩梦中雨。
寄题吴介夫专壑七咏 其三 止宿
刘学箕（宋代）

大路古茅塞，问津欲何从。鸡黍相款留，贤哉植杖翁。
宗伯邵公寿藏诗四首 其四
顾璘（明代）

公昔构斋居，泉源益清冽。公今作生墓，泉溜互环折。

诸方仰灌溉，万类鉴澄澈。乾坤第二泉，彷佛为公设。
永泰寺挽宥上人
释通岸（明代）

年来几度得招寻，拟结茆茨共息心。雨过密林怜旧约，月明翛竹想閒吟。

鹤归似响云中锡，人去空留壁上琴。石火电光非久燄，秪应遗恨暮云深。
夏夜会同人
刘得仁（唐代）

沈沈清暑夕，星斗俨虚空。岸帻栖禽下，烹茶玉漏中。

形骸忘已久，偃仰趣无穷。日汲泉来漱，微开密筱风。
与郑锡游春
李嘉祐（唐代）

东门垂柳长，回首独心伤。日暖临芳草，天晴忆故乡。

映花莺上下，过水蝶悠飏.借问同行客，今朝泪几行。
窗前细竹 其一
林旭（清代）

相遇惟期共岁寒，雨风也获一窠安。觉来便有凌云思，莫作娟娟墙角看。
寄俞秀老清老二居士 其一
释道潜（宋代）

风溪云巘雪消初，鸟变春声满屋除。安得故人同蜡屐，石梁斜日看游鱼。
五鼓赴太社腊祭
陆游（宋代）

霜寒裂屋瓦，月白射坊门。
病骨愁看影，孤吟怯断魂。
饥鹰掣羁绁，老马伏车辕。
不奈清宵梦，残芜满故园。
雪二首 其二
孙觌（宋代）

喧豗凑六合，澒洞咽群籁。俄惊江海悬，坐觉虚空隘。

包藏失地险，瀰漫见天大。婵娟自一种，巧丽穷百态。

独馀古柏青，正色老不坏。
游南山入康谷以不观谷帘泉为恨南康李守致上尊乃此泉名也戏成一绝
王十朋（宋代）

不饮谷帘山下水，徒观瀑布下长川。使君破我游山恨，酒寄人间第一泉。
送钱国博知坊州
魏野（宋代）

遥为坊民贺一方，寿星偏去照光芒。
解携朋友龙三处，随侍儿孙雁两行。
芳草路中车突兀，落花风里旆悠飏。
眠云客恨难陪从，空遣吟魂倍惨伤。
挽顺庆使君宝章李十三丈二首
程公许（宋代）

东斋嫡子异岩孙，醖酿诗书气味醇。
桃李七州春不尽，松筠一节晚弥新。
恤章峻直宁王宝，治行高推汉吏循。
四尺坟前千字诔，清名不与迹俱陈。
题侍御彭符苏公巡核茶马宴赏西戎图
邓云霄（明代）

龙飞圣主继离明，端拱垂裳镜太清。哈赤安奢虽跋扈，犹思薄伐戒穷兵。

庙算绸缪在牖户，古来王道称神武。抚夷款市示羁縻，戢伏戎心莫予侮。

秦地元为天下枢，九重拊髀廑西顾。西京锁钥藉名臣，特简苏公持玉斧。

苏公持斧下丹霄，百二山河尽动摇。课吏首推龚渤海，谈兵先起霍嫖姚。

边城款市公为政，茶官马监趋严令。戎奴入市跨龙媒，汉贾临关携凤饼。

两家贸易肃而和，牵马囊茶行且歌。万匹青骊归苑寺，千箱紫笋渡洼河。

戎奴感德皆罗拜，誓为属国防西塞。既变枭音吐悃诚，当宣天语推仁爱。

秋日秋风霜满天，苏公张幕静临边。椎牛迭进葡萄酒，列席平铺玳瑁筵。

笑指诸戎皆赤子，饮斯食斯同燕喜。高牙大纛急翻风，羌笛胡琴纷聒耳。

汉将戎王递引杯，潜消杀气坐春台。欢呼尚守君臣礼，乐事还携妇女来。

喧喧击鼓传筹饮，又赐越罗兼蜀锦。不独投醑醉恁深，更思挟纩衔恩甚。

从此玉门堪启关，只今榆塞皆安枕。苏公明威凛若神，清霜俄变露华新。

驭夷自有金汤策，代狩能敷天地仁。嗟彼安奢与哈赤，跳梁转眼为俘馘。

请看归顺醉壶觞，何用凭陵膏剑戟。将帅疏防反剧戎，折冲若个似苏公。

雄姿未列麒麟上，宴赏先传图画中。呜呼此图真可羡，诸戎胆落风霜面。

始信丹青动鬼神，更疑光怪驱雷电。韩范当年曾备胡，不知能有此图无。

庙堂若会图中意，九塞三边可赐酺。
次韵张伯时以再任为贺
郑侠（宋代）

再官庠序为宁亲，立道惟忧歉泗滨。
若使佞谀求利研究院，便居庙庙亦沈论。
环惟书史何如乐，得是英髦信不贫。
如子才豪犹未第，每思冥晦避通津。
东门送郎吏行寄承旨宋侍郎
王禹偁（宋代）

西门送仆射，鞍马照路光。
南门送贰卿，冠盖遥相望。
东门送郎吏，舣舟隋堤傍。
郎吏诚隔品，同直白玉堂。
丈人况知己，振拔在举场。
怜才惜我去，深劝离别觞。
醉中不记事，烟水空茫茫。
醒来闻鸣橹，呕轧摇斜阳。
犹疑在禁中，残漏寒丁当。
回望银台门，五云遮帝乡。
聚散本如此，升沉庸何伤。
丈人名位峻，只久登岩廊。
平居倦朝请，高论思退藏。
圃田有别业，古木罗修篁。
艹亭寒萧萧，池波碧泱泱。
尝云拂袖去，可以傲羲皇。
丈人果能尔，识度非寻常。
安车比疏广，辟谷如张良。
再拜愿丈人，寿考仍康强。
自念山野士，不解随圆方。
宦途多龃龉，身计颇悲凉。
行将解簪笏，归去事农桑。
幸容操杖履，酒扫近丘墙。
练江亭
杨蟠（宋代）

寒光万顷淡高秋，粉壁朱栏净客愁。
晚月萧萧闻落叶，晴天客客数飞鸥。
烟横绝岛疏难卷，月在平波莹不流。
怀抱未忘知有处，且吟风笛醉沧州。
和赵师日韵二首
王柏（宋代）

我生无燕颔，四壁笑相如。
门巷堪罗雀，灯窗且读书。
老来心事懒，贫后故人疎。
尚有多情月，时时到子庐。
古寺 其二
吴惟信（宋代）

山烟藏古寺，鸱殿与云齐。松鼠下阶走，竹鸡当户啼。

泉寒飞瀑远，僧老诵经低。细读苔碑了，东风起杖藜。
挽雍宣教知义
廖行之（宋代）

忆昔居黉舍，曾陪戯彩斑。
才华推粹美，功绩叹间关。
有子能传业，无丹可驻颜。
哀词临隧路，明晦万重山。
甲午春前得雪
尤袤（宋代）

寒声昨夜响萧萧，逗晓阶庭亦已消。
残腊距春无几日，一年飞雪只今朝。
微阳欲动梅惊萼，馀润才沾麦放苗。
天意未能违物意，漫留残白占山腰。
杨教师鎗歌
唐顺之（明代）

老杨自是关东客，短衣长躯枣红面。千里随身丈八矛，到处寻红斗轻健。

谓余儒生颇好武，一揖滚滚发雄辩。坐惊平地起波涛，蠕蠕龙蛇手中现。

拨开双龙分海嬉，攒簇两蛇合穴战。争先尽教使机关，缩退谁知卖破绽。

目上中眉犹自哂，绵中裹铁那能见。满身护着不通风，百步撺来激流电。

飞上落下九点丸，放去收回一条线。问君何为技至此，使我冯轩神𥈅眩。

答言少小传授时，五步七步画地践。迩来操弄三十年，浑身化作枯树簳。

心却忘手手忘鎗，眼前只见天花旋。乃知熟处是通神，解牛斫轮安足羡。

因君亦解草书诀，君鎗岂让公孙剑。
九日
张舜民（宋代）

一见黄花只自羞，萧然短发不禁秋。
谁人为整乌纱帽，独倚西风满眼愁。
送赤土矶巡检徐白任满
丁鹤年（元代）

人生天地间，忠孝理最大。之子知所先，秉之若圭玠。

小试弓刀职，长怀襁褓恩。由来忠荩士，多出孝义门。

便便善辞令，济济习容止。忠孝苟不立，絺绣加犬豕。

羡子负才气，玉立当青春。一饭不遑暇，志在君与亲。

桓桓领壮夫，赫赫巡大邑。鸱张悉就擒，鼠窃亦屏息。

耕桑各按堵，老稚春风中。瓜期忽已届，入谒蓬莱宫。

车骑挽莫留，别我大江侧。临岐欲赠言，老病多惭德。

青云贤路开，俊乂俱登庸。自此跻膴仕，毋忘孝与忠。
韦尉画孙倅宝冠山图
许景衡（宋代）

问著蜡屐到何处，直在宝冠山上头。碧涧坐来元洒落，彩毫画上便风流。

公方上志人间世，我亦长思物外游。一幅须寻好东绢，閒人亭畔倩韦侯。
歌
元寂（唐代）

酒秃酒秃，何荣何辱。但见衣冠成古丘，不见江河变陵谷。
谒仙观二首 其一
马戴（唐代）

我生求羽化，斋沐造仙居。葛蔓没丹井，石函盛道书。

寒松多偃侧，灵洞遍清虚。一就泉西饮，云中采药蔬。
玩月城西门廨中
鲍照（南北朝）

始出西南楼，纤纤如玉钩。
末映东北墀，娟娟似蛾眉。
蛾眉蔽珠栊，玉钩隔琐窗。
三五二八时，千里与君同。
夜移衡汉落，徘徊帷户中。
归华先委露，别叶早辞风。
客游厌苦辛，仕子倦飘尘。
休澣自公日，宴慰及私辰。
蜀琴抽白雪，郢曲发阳春。
肴干酒未阕，金壶启夕沦。
回轩驻轻盖，留酌待情人。
出户
魏野（宋代）

出户下莎庭，徘徊当踏青。
静嫌莺斗舌，闲爱鹤梳翎。
云好昂头望，松宜侧耳听。
便堪为导列，谁信可延龄。
题画似雪峤师 其一
李流芳（明代）

千山顶上只通云，一水人家别有村。直到前山兰若路，清钟落日不逢君。
经保昌珠玑巷为吾族故里
卢龙云（明代）

念载事行役，九度经兹里。春风桃李开，缅然思故址。

宋室当盛桃，居此亦洵美。田庐广且饶，烽烟净不起。

牛羊日夕来，霞光照山紫。岁岁看梅花，春事复伊始。

酾酒洽比邻，室迩幸相倚。世事有变更，大难起宫珥。

玉石恐俱焚，相携并南徙。我祖见实优，登樵思爰止。

卜宅樵之阳，艰难自疆理。由宋及盛明，倏逾三十纪。

耕凿慕诗书，贻谋永孙子。伊余自弱龄，微尚耽图史。

通籍忝朝簪，优游藉先祉。蹇拙仍滞留，岁月奔如驶。

起家复北游，仗策重经此。坐恐春华歇，出若山灵耻。

夙昔慕亢宗，抚心良未已。
上丘漕司生辰诗
韩驹（宋代）

淮海钟神秀，逢时出伟人。熊罴符吉梦，弧矢记佳辰。

瑞世仪丹符，占祥得石麟。心田平若砥，学海阔无津。

道任司衡重，儒传孟氏醇。雄文追灏噩，雅意蕴经纶。

大策登商第，英名动搢绅。含香登粉署，画诺拥朱轮。

画戟声称远，星轺宠数频。一时推厚德，列郡仰深仁。

櫜紫殊恩近，官黄墨诏新。风云看际会，廊庙喜同寅。

寿斝霞纹细，香莲露脸匀。愿赓难老颂，阅岁等庄椿。
松江
叶茵（宋代）

占得中吴第一清，莼鲈里社可鸥盟。
七层灯火重湖影，千尺阑干两市声。
欸乃歌分长短律，往来帆带古今情。
三高岂是无名利，祗与时人有重轻。
送林师道似之赴宁都尉二首
王迈（宋代）

及物官无小，平生志所存。
一条冰出壑，五色棒悬门。
皂盖邦魁彦，绣衣乡达尊。
傥能念寒畯，梅市得春温。
怨三三
贺铸（宋代）

玉津春水如蓝。宫柳毵毵。桥上东风侧帽檐。记佳节、约是重三。

飞楼十二珠帘。恨不贮、当年彩蟾。对构雨廉纤。愁随芳草，绿遍江南。
阿耨池
李孙宸（明代）

若怪师与龙，空寂相扣答。不闻远公石，点头听说法。
得鄱阳程生书并致赠遥庆序二首 其二
王应斗（明代）

鄱湖弥望水连空，冉冉苍云度远鸿。锦字读来新月下，瑶函发自旧天中。

治惭单父无芳韵，碑出桐乡信古风。一纸悠悠徵万户，白头相忆此心同。
上运管张平国
华岳（宋代）

云衢从此喜通亨，凤阁鸾台信脚行。
愿把恩风散寰宇，盛栽桃李作门生。
菩萨蛮 冬闺
张阿钱（清代）

酸风冷坑催人起。六花乱撒香闺里。阵阵打房檐。愁心不敢嫌。

临妆呵素手。梅蕊还依旧。插向鬓边斜。丰姿争似他。
前制府吴公以生日往罗浮山赋此寄寿 其一
屈大均（明代）

浮丘已作谢公墩，复把罗浮当漆园。蝴蝶未过仙客洞，梅花先向美人村。

八年节钺宣猷苦，一日壶觞养拙尊。好著稚川篇内外，曜真天里得真源。
点绛唇·春晓轻雷
张元干（宋代）

春晓轻雷，采彩洲上清明雨。

乱云遮树。暗淡江村路。

今夜归舟，云润红香处。

遥山暮。画楼何许。唤取潮回去。
龙朔中酒令
佚名（唐代）

子母相去离，连台拗倒。
生查子·惆怅彩云飞
纳兰性德（清代）

惆怅彩云飞，碧落知何许。不见合欢花，空倚相思树。
总是别时情，那待分明语。判得最长宵，数尽厌厌雨。
上巳从史巫山超过{左衤右弗}饮江皋
李埴（宋代）

风沙一夜卷冥冥，晓色曈曚上翠屏。
薄宦驱人成老大，佳时得酒慰飘零。
红馀晚树迷幽谷，绿涨晴波失远汀。
却是崇山兼峻岭，看来浑不减兰亭。
次韵元章见寄 其一
沈辽（宋代）

钱塘故都丽，府寺云中分。往往得佳客，翩翩多好文。

自余去湘水，无复瞻吴云。披寻二篇意，岂减鲍参军。
正月二十四日到梅山二首
陈著（宋代）

困来禁不住，一动亦悠悠。
家事青山外，春心白发前。
逢人相问岁，为客又开年。
得醉梅花下，何妨就石眠。
诉衷情（鉴止初夏）
赵师侠（宋代）

清和时候雨初晴。密树翠阴成。新篁嫩摇碧玉，芳径绿苔深。

雏燕语，乳莺声。暑风轻。帘旌微动，沈篆烟消，午枕余清。
晚秋
方一夔（宋代）

萧萧两鬓竟苍然，况近重阳风雨天。欲暝江村烟四起，渐寒山馆客孤眠。

叶题旧恨在何处，菊折寒香仍去年。为忆故人三叹息，东篱沽酒已无钱。
独步
白玉蟾（宋代）

月澹黄茅路，烟明红叶村。
有怀如阮籍，更赠一声猿。
奉和出颍至淮应令
蔡允恭（唐代）

久倦川涂曲，忽此望淮圻。波长泛淼淼，眺迥情依依。

稍觉金乌转，渐见锦帆稀。欲知仁化洽，讴歌满路归。
句
韩常侍（唐代）

情多不似家山水，夜夜声声旁枕流。（《忆山泉》，

《诗话总龟》）
送三妹回吴门
陆蕙芬（清代）

相亲复相爱，同气本同情。别梦重山隔，归舟一叶轻。

荒台芳草绿，广苑夕阳明。此日乘风去，何时扫径迎。
悼倪尚书
卫泾（宋代）

入馆论心旧，同朝托契长。
鲈乡各归去，鸥水久相忘。
正喜山中隐，俄传橘里藏。
遗铭最奇绝，读罢泪淋浪。
梁子材宰叶州郑县
宋祁（宋代）

岁满林光会计期，天缗还赏动慈帷。
贪荣寿母咳兰养，不过忠臣坂道危。
云表晨凫翻舄影，斋中夜鹤应琴丝。
未妨休沐邀清赏，市雾峰莲共蔽亏。
送燕
张安弦（清代）

节届秋分社事忙，送君前路入苍茫。年年不作无家别，半在他乡半故乡。
嘉山
王安中（宋代）

乔木相望十里村，百年弦诵化耕耘。食鱼谁就田文舍，下马先经董相坟。

乌几翻书心自远，红旗赛社酒初醺。何时结客嘉山路，剥啄敲门却访君。
再用前韵赠高司理共八首
陈造（宋代）

衰宗如此况他扬，碌碌诸雏欠肯堂。
薄宦幽忧殊未醒，故园归梦可胜长。
杯盘顿顿家鸡嫩，翁媪鸣鸣社酒香。
犹记比邻笑行客，夏畦龙断为金章。
巡按自漓水南行
张九龄（唐代）

理棹虽云远，饮冰宁有惜。况乃佳山川，怡然傲潭石。

奇峰岌前转，茂树隈中积。猿鸟声自呼，风泉气相激。

目因诡容逆，心与清晖涤。纷吾谬执简，行郡将移檄。

即事聊独欢，素怀岂兼适。悠悠咏靡盬，庶以穷日夕。
山堂前庭有奇石数种其状皆与物形相类在此久
文同（宋代）

洗濯形容露，剜挑口眼通。
试教常点检，每夜定飞空。
平山堂
行照（清代）

广陵山阁好跻攀，放眼乾坤夕照閒。十里松涛传石磬，万重云树接江关。

雷塘尚积千秋恨，法海旋偷半日閒。幸得有人同此意，五泉亭上竟忘还。
涟上题樊氏水亭
高适（唐代）

涟上非所趣，偶为世务牵。经时驻归棹，日夕对平川。

莫论行子愁，且得主人贤。亭上酒初熟，厨中鱼每鲜。

自说宦游来，因之居住偏。煮盐沧海曲，种稻长淮边。

四时常晏如，百口无饥年。菱芋藩篱下，渔樵耳目前。

异县少朋从，我行复迍邅。向不逢此君，孤舟已言旋。

明日又分首，风涛还眇然。
交代赵从之善石见和次韵奉答
曹彦约（宋代）

诗来格律辞皆老，却恨有砖抛不早。
只因清兴与花同，千咏昔闻今健倒。
君家装额要冰肌，我圃耐寒夸合抱。
秀色孤根各自宜，玉堂茅舍俱相恼。
江景
黄庚（元代）

寒生雁背天将雪，冷入鱼腮水欲冰。
钓艇归来江路暝，舟人分火点渔灯。
示直彦
韩琦（宋代）

人惟万物灵，各肖天地貌。中人无贤愚，在禀父师教。

禀则道业无，奋跃出泥淖。不禀坠素风，隐身于不孝。

汝父最汝怜，五岁入学校。文采冀日彰，谓如隐雾豹。

不见汝无人，赍恨掩泉窖。汝兮胡不思，先矩勉而效。

奈何一夕眠，乃至巳午觉。开口受饮食，摩腹混笑闹。

四体遂吾懒，万事绝挂挠。习焉而忘返，纨绮事不较。

高秋八月凉，蚊蟆罢蒙罩。燃膏继昼景，著撰勤节抄。

诏举有前期，富贵孰不乐。忍捐卿相科，甘坐阅醯酵。
饮马长城窟行
曹丕（魏晋）

浮舟横大江。
讨彼犯荆虏。
武将齐贯錍。
征人伐金鼓。
长戟十万队。
幽冀百石弩。
发机若雷电。
一发连四五。
次及甫入峡杂咏·三游洞二绝
洪咨夔（宋代）

寥阳殿古琼关启，祗树园深宝盖张。
长啸一声空响答，只疑惊起橘中商。
红菱荡遇风
章杞（清代）

白浪拍天飞，船身屡倾侧。置我旋涡中，而我持恒识。

舟人相聚旋，各有惊皇色。谓我且停舟，此风渡不得。

我谓不如前，万事莫惶惑。赖我坚持心，助彼股肱力。

居然登彼岸，我为长叹息。世事类如斯，愿以策中国。
句
范杲（宋代）

千里版图来浙右，一声金鼓下河东。
次韵陈汤卿
方岳（宋代）

野迳渔樵共，霜寒江上村。
乱山横紫翠，孤笛送黄昏。
满壁题诗暗，连墙贳酒浑。
往来今已熟，稚子又譍门。
试诸葛生笔因书所怀寄诸弟 其十一
彭汝砺（宋代）

最忆东林景，占春见早梅。仙花自潇洒，雅思不尘埃。

却恐随风散，长疑带雪开。淮濆终少有，驿使亦能来。
满江红 冬窗感作
刘琬怀（清代）

长至才过，正九九、消寒时节。纱窗掩、壶冰不化，炉烟易灭。

印雪试看鸿爪聚，补巢应叹鸠身拙。忆乡园、开遍腊梅花，金丸裂。

思往事，成幽咽。寻远梦，徒清切。展南华一卷，从头参彻。

水上鱼龙原幻态，云中鸡犬都仙骨。论人生、须学虎头痴，传三绝。
春日与张万里城南访阮仁卿
顾甗（明代）

春事已如此，郊行亦偶然。
芳筵甘野蔌，轻服快晴天。
谷静闻流水，江寒起暮烟。
病躯登顿倦，藉草即思眠。
自桐庐如兰溪有寄
权德舆（唐代）

东南江路旧知名，惆怅春深又独行。新妇山头云半敛，

女儿滩上月初明。风前荡飏双飞蝶，花里间关百啭莺。

满目归心何处说，欹眠搔首不胜情。
送竹香炉
苏轼（宋代）

枯槁形骸惟见耳，凋残鬓发只留须。
平生大节堪为底，今日灰心始见渠。
对雪
文彦博（宋代）

同云方霭霭，琼屑已瀌瀌。陌迥皆连璐，台高尽结瑶。

羽樽深酌桂，砀壁暖涂椒。谁念牛衣客，袁扉困一瓢。
好事近·富贵本无心
胡铨（宋代）

富贵本无心，何事故乡轻别。空惹猿惊鹤怨，误薜萝秋月。
囊锥刚强出头来，不道甚时节。欲命巾车归去，恐豺狼当辙。
平江颜侍郎挽诗
周必大（宋代）

吴门自古俊髦多，中外推公政事科。
议礼不妨丰酒课，治繁犹暇讲禅那。
榻前屡记宣除目，川上遥怜逐逝波。
底用镌碑纪廉直，乡评正自不消磨。
旅次景空寺宿幽上人院
白居易（唐代）

不与人境接，寺门开向山。暮钟寒鸟聚，秋雨病僧闲。

月隐云树外，萤飞廊宇间。幸投花界宿，暂得静心颜。
送林子方直阁秘书将漕闽部三首
杨万里（宋代）

才趁锋车入帝关，又持使节过家山。
作仙茶囿芝田里，寓直蓬莱藏室间。
握手清谈纱帽点，羡君白日绣衣还。
来年贡了云龙璧，便缀金銮玉筝班。
句
李柬之（宋代）

莫教独欠赤松游。
暮冬书怀赠次膺四首 其一
李昭玘（宋代）

一气推迁星复回，人生常苦岁华催。冻云欲雪雁声过，腊酒正香梅信来。

昼梦每因啼鸟唤，柴门独为故人开。自怜衰晚无多事，心地都成一寸灰。
刘驸马水亭避暑
刘禹锡（唐代）

千竿竹翠数莲红，水阁虚凉玉簟空。琥珀盏红疑漏酒，

水晶帘簟更通风。赐冰满碗沉朱实，法馔盈盘覆碧笼。

尽日逍遥避烦暑，再三珍重主人翁。
宿摆接山家
林占梅（清代）

胜地客楼宿，烟峦快入眸。秋深山月冷，夜静石泉幽。

引水通茶室，携琴上竹楼。悠悠「三弄」罢，檐际白云浮。
上浙西张帅十首
廖行之（宋代）

御吏何忧束湿难，如今门内已相安。
羔羊正使闲风化，他日翁归尚可观。
陶然亭
何桂珍（清代）

臂卷西山翠，楼台水气中。苇赍千涧雨，槐约半林风。

帘影窥金乌，箫声引玉骢。置身图画里，又见夕阳红。
长相思 已酉正月廿四，雪窗寄湘佩二首，用独木桥体 其一
顾太清（清代）

过新年。贺新年。马齿空加又一年。浮生能几年。

是今年。是明年。试问君归在那年。愁人日似年。
觉圆居士
释祖钦（宋代）

妙觉圆明，离诸闻见。
才涉安排，云遮日面。
若言即此是山僧，三尺竹篦如制电，
好好看方便。
今春苦雨初有春半曾无十日晴之句去立夏无几
方回（元代）

读书听雨过三更，定是明朝又不晴。
就枕未鼾饥鼠出，掀书舐砚上灯檠。
自赞三首
白玉蟾（宋代）

神府雷霆吏，琼山白玉蟾。
本来真面目，水墨写霜缣。
暑布送王廷举用萧敬夫韵
文天祥（宋代）

高人不烟火，跳出天地窰。
掀然立千仞，块视金与焦。
香袂拂雪冷，紫髯逐风飘。
摩挲云冥树，凯随群卉凋。
但知仙骨轻，不学倒影摇。
人间尽描貌，妙不在生绡。
揭斗斟天浆，霞衣却琼瑶。
虞美人（送兄益章赴会试）
吴儆（宋代）

银屏一夜金风细。便作中秋意。碧天如水碧如眉。已有征鸿摩碧、向南飞。金尊满酌蟾宫客。莫促阳关拍。须知丹桂擅秋天。千里婵娟指日、十分圆。
卖花声 像生花
顾太清（清代）

竹簏盛来，多少像生花卉。小年时、东风才至，街头偏卖，趁闹蛾时气。

问封姨、此情知未。

谁家妙手，特把春光游戏。剪吴绫、点金帖翠。一声清唱，有绣帘揭处，早惊回、绿窗人睡。
次韵陈君俞携酒见过
李之仪（宋代）

野人欣莫逆，君子戒多上。幸尔违朝市，聊复图蕙帐。

薄田几负郭，山水分背向。巾车俯秋成，舒啸会随杖。

吾友真可人，轻舟数相访。投怀失枯槁，达意信摇荡。

时哉固难得，触境沈波浪。谓我来岁寒，种种不少创。

杯盘挽气类，论辨极户量。敢辞屡举白，自喜老弥壮。

回头易陈迹，倾倒乃惆怅。乐事须勉旃，何适非酝酿。
怡云楼
查元称（清代）

我生也有涯，怡情惟涧谷。既辟一廛居，还爱二分竹。

何以伴此一，庭宇秀花木。筑楼倚高梧，秋光压栏绿。

小亭环石径，藓痕缭而曲。峰隅隐碧桃，篱畔散黄菊。

轩光写月容，廊回射霞旭。心旷得天游，邈与清景逐。

不堪持赠一，独寐矢薖轴。孰来数晨夕，白云檐际宿。
归云庵
陈洵直（宋代）

聚散空中不可期，虚含五色岂多姿。
归来便合沈踪迹，却是行人见出时。
送码碯石屏
朱复之（宋代）

削出云岑一片奇，天然玉莹泽如脂。
祗堪棐几旁边看，颇与文房辈行宜。
香篆自萦黄奶卷，飞花不点墨卿池。
粗官马上今无用，付与刘郎写近诗。
送宾书记自扬归吴门
张榘（宋代）

一叶黄芦渡渺茫，误随野鹤上维扬。
角声吹断梅花梦，依旧枫湾半叶霜。
一剪梅（送晁驹父）
石孝友（宋代）

萍水相逢无定居。同在他乡，又问征途。离歌声里客心孤。花尽园林，水满江湖。

烟树微茫带岸蒲。何处长沙，何处洪都。要知安稳到家无。千里征鸿，一纸来书。
春愁
韩琮（唐代）

金乌长飞玉兔走，青鬓长青古无有。
秦娥十六语如弦，未解贪花惜杨柳。
吴鱼岭雁无消息，水盼兰情别来久。
劝君年少莫游春，暖风迟日浓于酒。
软桥坡
黄衷（明代）

万曲千盘始渡河，仆人云是软桥坡。芬林百卉浓将瘴，饮涧双猱狎且歌。

听雨却思孤馆静，看山真幸此生多。天边亦有王阳道，雾栈云梯奈若何。
久不得张乔消息
郑谷（唐代）

天末去程孤，沿淮复向吴。乱离何处甚，安稳到家无。

树尽云垂野，樯稀月满湖。伤心绕村落，应少旧耕夫。
颂古十首
释慧空（宋代）

从头数到一二三，倒数却成三二一。
直饶善会大衍算，掐指巡文数不出。
径山出乡舟中寄二偈示众
释咸杰（宋代）

三冬水上打秋千，百尺竿头棹钓船。
寄语满堂龙象众，无劳掘地觅青天。
吴王井
杨备（宋代）

石甃遗踪傍古台，一泓寒影鉴光开。何人照面金钗落，曾见越溪红粉来。
次韵徐师川谢送温柑
张扩（宋代）

剥啄谁人昼款扉，开缄词翰见精微。不应更觅二王帖，但要亲精六祖衣。

陋我分柑悭百颗，烦君托意赠当归。吏曹政急簿书缚，忽奉新诗得解围。
秋日将归长安留别王尚书
喻凫（唐代）

朔漠正秋霖，西风传夕砧。沧洲未归迹，华发受恩心。

露色冈莎冷，蝉声坞木深。清晨鈇钺内，只献白云吟。
和谢舍人雪夜寓直
皇甫曾（唐代）

禁省夜沈沈，春风雪满林。沧洲归客梦，青琐近臣心。

挥翰宣鸣玉，承恩在赐金。建章寒漏起，更助掖垣深。
贤者之孝二百四十首·顾欢
林同（宋代）

枕边何所有，一卷促尼居。
无处觅卢扁，应当宝此书。
送渭州王龙
欧阳修（宋代）

汉军十万控山河，玉帐优游暇日多。夷狄从来怀信义，庙堂今不用干戈。

吟馀画角吹残月，醉里红灯炫绮罗。此乐直须年少壮，嗟余心志已蹉跎。
重建羊侯祠和王原叔句
连庠（宋代）

大江西来绕重城，忧如来花匹练萦。
左山右阜若开避，曾是岘首当头横。
江湍冲山山不动，滔滔雪浪东南倾。
溃然巨势压汉境，万楚不得专雄名。
四时美景千百状。登临可以攄襟灵。
近麓扔蓝秋水绿，幽岩圃缬春葩明。
寒林萧疏四面合，夏木延袤长川青。
危巅碑垫龟螭蛰，险崖桧老蛟龙形。
俯瞰洲岛相向背，风恬江面罗纹生。
渔舠数百集其下，瞥然来往一叶轻。
波底峥嵘沈翠影。样头凫雁敛霜翎。
天然佳致信可尚，直是丹青写不成。
叔子当年乐山水，每来置酒空垆罌。
贤达胜士共爱此，谓此风景魁南荆。
荆人被化思不已，立祠山椒共祭牲。
尔来绵互几千载，瓦飞栋撓谁经营。
守臣罕肯著脚到，遂至完固属兼并。
非惮鸠工缮完葺，诚知仁政难继声。
帝眷襄阳曰重镇，宜从馆阁择名卿。
明公之来百城悦，壶浆竹马相欢迎。
政成公休屡登览。山前车骑长晶荧。
傃空寓目香不足，诗豪佚发输精成。
乃敕寮属复祠宇，仍从岭上新虚亭。
岁时游憩备言咏，荆人爱之犹鉅平。
羊公之政公之化，异时一致当同评。
两贤继美何以况，山之永兮水之清。
半山庵访半公遇雨
梅庚（清代）

绕篱生苦竹，乱叶法幢开。亭午澄潭黑，连山怒雨来。

传薪依紫柏，易米写苍苔。坐待清溪月，临门见钓台。
送王颐赴官八桂
孔武仲（宋代）

欠不忆桂海，因君还起予。江光平漫石，山翠上凌虚。

黄港窥寻旧，青衫黾勉初。年丰桴鼓息，清趣在琴书。
勉送吴国三五新戒归
齐己（唐代）

法王遗制付仁王，难得难持劫数长。

努力只须坚守护，三千八万是垣墙。
南高峰
张文光（清代）

赤城萦树巅，横亘扪山腹。悬崖多外拓，侧下深根覆。

苔乾积流痕，怅望疑溅瀑。阴黑古龙眠，风涛牛石屋。

吾欲假巨灵，一洗寒山玉。雷雨封天门，永言断凡俗。
何参政挽歌
叶适（宋代）

退食勤稽古，当朝动引经。
人心喜偏侧，国脉要匀亭。
二府早闻政，三孤晚告灵。
羔裘惜光彩，不肯到头厅。
夜泊
陈昂（宋代）

此地知何处？扁舟系小亭。
孤村低卧水，野屋大于瓶。
却少犁锄乐，尚余锋镝腥。
白头万里客，仰愧老人星。
彭城怀古 其一
廖文锦（清代）

芒砀云寒白日沈，犹闻父老说淮阴。一生误相君之背，九死难明臣此心。

烹狗早知千古恨，钓鱼悔不五湖深。囊沙背水浑间事，赢虱功成漂母金。
读法华五首 其一
释德洪（宋代）

在宅觅车犹是欲，出门露坐始无依。载行一兽无名字，但爱雪山香草肥。
西湖竹枝词（三首）
钱惟善（元代）

贫家教妾自当垆，马上郎君不敢呼。
折得荷花待谁赠，叶间红泪滴成珠。
观奕者周生与朱茂才奕偶成一律赠周
王世贞（明代）

媚清馆前花事微，客将棋局送斜晖。聊成死处窥活趣，不向生门发杀机。

敌手垒成俱渭水，监军马蹶有淮淝。一枰未了兴先尽，余响犹残吾已归。
刘八饮将散分得非休沐不得会
梅尧臣（宋代）

君非休沐时，兹会岂能得。
我无官局萦，幸尔预欢适。
莫辞冲雨归，归时乌帽侧。
高邮阻风
萨都剌（元代）

离家十日得顺水，不卸蒲帆一千里。
忽然今日风打头，寸波寸水逆上流。
小儿造物不可测，昨日南风今日北。
黄郎束手篷下眠，尽日閒看顺水船。
顺船得势如马走，相望招呼不回首。
长风破浪我亦曾，顺逆偶尔非人能。
和王铁山少司空
李元鼎（明代）

长堤漠漠散荒烟，满路寒鸦噪野田。世事波涛舟楫外，中原涕野酒杯前。

关河梦断残归鹤，霄汉星回冷丽娟。何处笳音催晚角，牙旗猎猎水云边。
入彭泽境
陶安（明代）

叠嶂起当路，江从何处来。树梢山庙出，草罅石门开。

浅浪分流港，高空望远台。唯因陶令后，此境尽佳哉。
嘉靖四年奉诏督师西征再蒙温旨有赵充国马援
杨一清（明代）

西北风尘帝顾多，老臣承诏出岩阿。
便宜欲上赵充国，矍铄还非马伏波。
十乘戎行新节钺，三边精采旧关河。
极知君命如山重，感激浑忘两鬓皤。
杂诗次俞伯阳韵
道原法师（明代）

无营百虑省，有作虑乃多。
空林无客过，寂寞类山阿。
果熟风自落，蛛丝当户罗。
断蓬非无根，落木亦有柯。
所怀愿不获，抱恨将如何。
白云怅悠悠，回首聊咏歌。
逢姜二兄
彭汝砺（宋代）

阒寂桐江地，羁栖远客魂。别家惊节换，此意与谁言。

忽尔声容际，悠然信义存。此时皆逆旅，何日共归轩。
奉赋野橐驰
唐文凤（明代）

性野何能蓄，形庞自不群。远行五百里，重负一千斤。

毳软寒沾雪，峰高暖积云。从今归惠养，效力肯辞勤。
题松竹梅画扇
葛绍体（宋代）

扇招三友亦风骚，淡墨萧疎雨露梢。
不止暑天凉意足，爱他曾耐岁寒交。
颂石头和尚草庵歌
释印肃（宋代）

不居南北与东西，万法无生何所疑。
岩树庭莎标妙相，猿啼鹊噪应真机。
送清凉寺僧住安国讲院
谢晋（明代）

清凉开讲后，安国已书徵。杖锡随缘住，心怀彻底澄。

凤台成远别，狮座拟高登。便欲相从去，皈依问上乘。
游中梁山
于武陵（唐代）

僻地好泉石，何人曾陆沈。不知青嶂外，更有白云深。

因此见乔木，几回思旧林。殷勤猿与鸟，惟我独何心。
放榜日
黄滔（唐代）

吾唐取士最堪夸，仙榜标名出曙霞。白马嘶风三十辔，

朱门秉烛一千家。郄诜联臂升天路，宣圣飞章奏日华。

岁岁人人来不得，曲江烟水杏园花。
题赵太常山居四绝 其一 眠云洞
胡应麟（明代）

叠岭层崖落照悬，桃花万朵浴飞泉。玄关尽日封云气，一任群羊化石眠。
相和歌辞。雀台怨
马戴（唐代）

魏宫歌舞地，蝶戏鸟还鸣。玉座人难到，铜台雨滴平。

西陵树不见，漳浦草空生。万恨尽埋此，徒悬千载名。
题卧屏十八花·海棠
葛立方（宋代）

濯锦江边雨露匀，杜鹃啼血染香缯。
自缘佳处诗难貌。可是无花开杜陵。
寄永兴吴龙图给事
文同（宋代）

土风豪盛古长安，谁谓元侯卧治难。
使客不来公事少，一床蕲簟石林寒。
谢唐德明惠笋
杨万里（宋代）

高人爱笋如爱玉，忍口不餐要添竹。云何又遣十辈来，昏花两眼为渠开。

贩夫束缚向市卖，外强中乾美安在。锦纹犹带落花泥，不论烧煮两皆奇。

猪肝累人真可怍，以笋累公端不恶。
大云寺赞公房四首
杜甫（唐代）

心在水精域，衣沾春雨时。
洞门尽徐步，深院果幽期。
到扉开复闭，撞钟斋及兹。
醍醐长发性，饮食过扶衰。
把臂有多日，开怀无愧辞。
黄鹂度结构，紫鸽下罘罳。
愚意会所适，花边行自迟。
汤休起我病，微笑索题诗。
细软青丝履，光明白氎巾。
深藏供老宿，取用及吾身。
自顾转无趣，交情何尚新。
道林才不世，惠远德过人。
雨泻暮檐竹，风吹青井芹。
天阴对图画，最觉润龙鳞。
灯影照无睡，心清闻妙香。
夜深殿突兀，风动金锒铛。
天黑闭春院，地清栖暗芳。
玉绳回断绝，铁凤森翱翔。
梵放时出寺，钟残仍殷床。
明朝在沃野，苦见尘沙黄。
童儿汲井华，惯捷瓶上手。
沾洒不濡地，扫除似无帚。
明霞烂复阁，霁雾搴高牖。
侧塞被径花，飘飖委墀柳。
艰难世事迫，隐遁佳期后。
晤语契深心，那能总箝口。
奉辞还杖策，暂别终回首。
泱泱泥污人，㹞㹞国多狗。
既未免羁绊，时来憩奔走。
近公如白雪，执热烦何有。
诔潘季亨
林缉熙（明代）

西席频年留老眼，北邙何日遂深期。平生未浪垂双泪，惜汝还能赋此诗。

一死合留终不死，他时料理及今时。野烟残照离离在，谁把从前与论思。
送裴仲孺摄汝阴尉
邹浩（宋代）

我读醉翁思颍诗，恨不六翮西南飞。頖宫朅来滨颍水，颍水虽同非颍尾。

羡君匹马秋风前，吏隐去作南昌仙。霜威凛凛肃普天，环湖潇洒皆当年。

时丰铙鼓如寒蝉，想见丝缗上钓船。太白还光醉翁死，邻家仍无隐君子。

山高水深谁与知，只恐未乐君先悲。朱方豪士森戈矛，青云蹭蹬犹督邮，不如黄鸡白酒相与醉即休。
先天易吟三十首
方回（元代）

天地有定位，地天阳泰三。
更于通气处，细认泽山咸。
高明杨子远访山中诗以赠之
王渐逵（明代）

一春爱三月，轻阴淡微和。呼童理荒畦，有客来山阿。

话旧卧松理，小酌归烟萝。谈笑竟终日，取乐岂在多。

忽惊远言旋，未醉颜已酡。人生会合难，百年几相过。

华发不我迟，居诸其奈何。愿君且尽觞，听我山中歌。
生查子
韩玉（宋代）

裙拖簇石榴，髻绾偏荷叶。头上短金钗，轻重还相压。

轻颦月入眉，浅笑花生颊。夫婿不风流，取次看承别。
官军屡捷淮寇渐平五首 其一
周紫芝（宋代）

北来骁虏尽成禽，九庙行闻奏凯音。从此燕齐如振槁，将军勋业似淮阴。
慈湖墨竹 其一
严粲（宋代）

先生万虑尽空时，元气浑沦可得窥。还有发生消息在，挥毫烟雨一枝枝。
杼山上峰和颜使君真卿、袁侍御五韵赋得印字…之会
皎然（唐代）

道情寄远岳，放旷临千仞。香路延绛驺，华泉写金印。

日欹诸天延，雨过三华润。留客云外心，忘机松中韵。

灵嘉早晚期，为布东山信。
题大理崔少卿驸马林亭
姚合（唐代）

每来归意懒，都尉似山人。台榭栖双鹭，松篁隔四邻。

迸泉清胜雨，深洞暖如春。更看题诗处，前轩粉壁新。
怀素上人草书歌
任华（唐代）

吾尝好奇，古来草圣无不知。岂不知右军与献之，

虽有壮丽之骨，恨无狂逸之姿。中间张长史，

独放荡而不羁，以颠为名倾荡于当时。张老颠，

殊不颠于怀素。怀素颠，乃是颠。人谓尔从江南来，

我谓尔从天上来。负颠狂之墨妙，有墨狂之逸才。

狂僧前日动京华，朝骑王公大人马，暮宿王公大人家。

谁不造素屏？谁不涂粉壁？粉壁摇晴光，素屏凝晓霜，

待君挥洒兮不可弥忘。骏马迎来坐堂中，

金盆盛酒竹叶香。十杯五杯不解意，百杯已后始颠狂。

一颠一狂多意气，大叫一声起攘臂。挥毫倏忽千万字，

有时一字两字长丈二。翕若长鲸泼剌动海岛，

欻若长蛇戎律透深草。回环缭绕相拘连，

千变万化在眼前。飘风骤雨相击射，速禄飒拉动檐隙。

掷华山巨石以为点，掣衡山阵云以为画。兴不尽，

势转雄，恐天低而地窄，更有何处最可怜，

褭褭枯藤万丈悬。万丈悬，拂秋水，映秋天；或如丝，

或如发，风吹欲绝又不绝。锋芒利如欧冶剑，

劲直浑是并州铁。时复枯燥何褵褷，

忽觉阴山突兀横翠微。中有枯松错落一万丈，

倒挂绝壁蹙枯枝。千魑魅兮万魍魉，欲出不可何闪尸。

又如翰海日暮愁阴浓，忽然跃出千黑龙。夭矫偃蹇，

入乎苍穹。飞沙走石满穷塞，万里飕飕西北风。

狂僧有绝艺，非数仞高墙不足以逞其笔势。

或逢花笺与绢素，凝神执笔守恒度。别来筋骨多情趣，

霏霏微微点长露。三秋月照丹凤楼，二月花开上林树。

终恐绊骐骥之足，不得展千里之步。狂僧狂僧，

尔虽有绝艺，犹当假良媒。不因礼部张公将尔来，

如何得声名一旦喧九垓。
杂兴四首
苏泂（宋代）

琵琶亭上维舟处，水落江空夜雪残。
记得长官邀我醉，县衙当面玉为山。
题钱舜举鸳鸯
祁德茝（清代）

柳丝织烟金缕细，绿波宛转通春意。锦塘一曲静沈沈，下有鸳鸯七十二。

交颈双栖睡起迟，烟轻沙暖艳阳时。谁教钱选生香笔，画出多情崔珏诗。
还自鼓山过鳝溪游大乘榴花洞瞻礼文殊圣像漫成三首 其二
李纲（宋代）

乞得明时多病身，归来林下养天真。芒鞋竹杖未全老，药灶酒壶随分春。

山寺递传钟磬晚，田家收拾稻粱新。试穷溪上榴花洞，恐有桃源避世人。
登第后投魏侍郎
王之望（宋代）

空山学仙子，旧识安期生。
青霄许相接，凡骨难为轻。
一朝行业许，九转丹砂成。
安期忽东来，从帝游玉京。
下视一笑莞，依然有余情。
借我白云车，导以虹蜺旌。
摄身出尘土，随君凌紫清。
机会徜一失，千载何由丁。
水仙花同西安赋
陆楣（清代）

自泻冰壶浣玉容，爱将孤淡压春浓。水晶宫阙前身住，不受人间尺土封。
雨後寒甚
陆游（宋代）

陂泽连山脚，风烟接海滨。
孤鸿悲远客，残菊伴陈人。
酒尽瓶枵腹，炉寒客曲身。
老翁殊耐事，一笑自回春。
送张如莹
强至（宋代）

柏城亲见五云飞，归奏严宸侍玉墀。
重待三长专笔削，新迁八座总纲维。
却缘关辅初通属，便向斋坛去把麾。
暂使文星历东井，方资远略控西陲。
乖崖今觉诙谐验，清献但容龟鹤随。
巫峡风高送帆席，锦江春动照旌旗。
临川略应添刀梦，宣室行闻盛德诗。
看取锋车即西去，岩廊正欲聚皋夔。
十月吴中感怀
释行海（宋代）

耳热酣歌向朔风，山河泽国旧吴宫。
人生莫羡仓中鼠，世事须知塞上翁。
大雪风光寒草绿，小春天气野花红。
高堂白首无来信，一点乡心逐塞鸿。
折枝花赠行
元稹（唐代）

樱桃花下送君时，一寸春心逐折枝。

别后相思最多处，千株万片绕林垂。
瀑布联句
李忱（唐代）

千岩万壑不辞劳，远看方知出处高。——黄檗
溪涧岂能留得住，终归大海作波涛。——李忱
西县道中
冯山（宋代）

汉水引我行，梁山邀我坐。山水已清绝，春容碧相和。

下马取酒饮，梅飘酒中堕。日落醉不去，青茸草间卧。
别傅教授景仁
王十朋（宋代）

鼻祖调羹佐有商，耳孙家业踵前芳。万言书有盐梅味，千首诗开锦绣肠。

绛帐讵容淹久次，制科端欲待非常。归囊剩有君佳句，更获珠玑四十章。
新移竹栽喜於得雨而池中鸂鶒乃以水溢而去戏
陆游（宋代）

雾雨三日天沉阴，西溪水长二尺深。
土濡新竹有生意，池满文尺无住心。
竹根苏活赖此雨，尺亦归飞戏烟浦。
去留虽异各欣然，抽萌哺子全其天。
同仲达雪后踰小山游蔡氏园得红梅数枝奇绝因
张耒（宋代）

与君陟巘踏春泥，邂逅红梅得一枝。
失却孤山风露格，却成卯酒醉冰肌。
江行无题一百首 其九十
钱珝（唐代）

数逢云断处，去岸映高山。身到章江日，应犹未得闲。
题文发叔所藏潘子真水墨江湖八境小轴太湖秋
杨万里（宋代）

水气清空外，人家秋色中。
细看千万落，户户水精宫。
吊达奚司空次苏应机原韵 其一
陈仕俊（明代）

岂知流落送生涯，肠断归帆去转赊。晓望可堪迷旧国，夜台谁信是真家。

精魂已化三生石，幽恨还成百结花。并与胥涛同积忿，海门朝夕自声嗟。
咏梅五十首呈史尚书
释绍嵩（宋代）

木落霜空眼底宽，一枝相映竹丛寒。
不须更觅吴州画，镜裹云山且共看。
府教和章狎至再用韵为谢
萧立之（宋代）

平生故人谁绨袍，元龙湖海风裁高。吟诗仓卒供十手，清水新淬龙文刀。

壮如沙场驰百马，奇如甘蝇飞如射。寒笺字字明华星，掩耳不及春霆惊。

一天风月四方钱，冷淡未必输华鲜。人生端有不朽事，虚名岂足惊乌鸢。

小年担书走京国，腕中一笔万斛力。近来言语不惊人，出户谁复思安仁。

何当解鞯饲我驴，娇儿喜归争挽须。来时雪花大如席，缫车卷玉鸣桑枯。

一年春风又如客，山中无人吟不得。烦君远致北海秋，雁鹜行中洗朱墨。
次韵馈岁
刘从益（金朝）

亲朋饷无时，邻里欢有佐。况当岁之终，可以具百货。

礼意各示勤，手段不妨大。我贫无往还，闭户但高卧。

藜羹且充肠，珍味不登坐。犹胜许文休，衣食出马磨。

自非扬子云，载酒何人过。空吟馈岁诗，自歌还自和。
福胜寺香风堂
释慧远（宋代）

袭袭闻天都，飘飘满衣{左衤右区}。
高出威音前，平超楼至后。
不堕四时春，肯与百花斗。
鼻观岂能收，河神安可诟。
陶然水镜空，云冷香风透。
女冠还俗
徐熥（明代）

愁戴黄冠老此身，芳心难禁黛眉颦。且抛王母当年约，去了萧郎宿世因。

斗帐自今开甲乙，星坛谁复守庚申。几回却笑巫山女，云雨空为梦里人。
椰园写景二首 其二
王佐（汝学）（明代）

半空张翠复垂黄，彷佛云端见上方。黄目上尊看荏苒，高牙大纛倚苍茫。

两间硕果输魁品，五岭高株在列行。遮莫中原多沃壤，只知琼岛是生乡。
声声慢（寿六十一）
彭子翔（宋代）

萸房初荐，橙子新搓。菊松图下捧金荷。看翁将息，后生似、去年些。更眼前、稚子又多。

鬓绿颜酡。对花醉、把花歌。熙宁安乐好行窝。佳辰虽异，翁此兴、不输他。更如何、欢喜也呵。|<熙宁四年邵尧夫欢喜吟云：‘行年六十二，箸骸未甚老。’>|
句
王随（宋代）

汉月夜如昼，松风凉似秋。
大涤洞天留题
吕奫（宋代）

泠然风御远光尘，轩豁嵯峨插碧云。
空洞元来无一物，惟留飞鼠自成群。
九锁琼宫萃列仙，飘然别是一壶天。
时时云气生岩洞，日日松声助涧泉。
山茗已堪回短梦，金丹要可得长年。
是中着语真难事，今古舂容几大篇。